Ongeloof toe hy bakkie wen - Gebeure - Republikein
Monday, September 21st, 14:48:19
Ongeloof toe hy bakkie wen
16 January 2020 | Gebeure
Tanja Bause – "Ek het nog altyd net van mense gehoor wat goed wen, maar ek het nog nie self gewen nie – al neem ek altyd aan kompetisies deel.
"Dié jaar het dit gebeur en ek het gewen," sê mnr. Marcellus Nanyalo.
Nanyalo het verlede jaar aan Indongo Toyota se SMS-kompetisie deelgeneem en 'n splinternuwe Hilux-bakkie gewen.
Die kompetisie het van Oktober tot Desember 2019 gestrek.
Volgens mnr. Hans-Joachim Steinkopf, Indongo Toyota Windhoek se handelshoof, kon enigiemand aan die kompetisie deelneem.
"Mense kon soveel SMS'e instuur soos hulle wou. Ons is een van die Nedbank Desert Dash se vier hoofborge en het die kompetisie van stapel gestuur om meer publisiteit te kry," sê Steinkopf.
"Laas week het Dynamic Mobile Solutions, wat die SMS-stelsel vir die kompetisie verskaf het, vir ons 'n wennommer deurgestuur. Ons het die nommer geskakel en ons wenner, Marcellus, het geantwoord."
Volgens Nanyalo het hy sowat 13 SMS'e gestuur, maar weens netwerkprobleme in die Noorde het baie van hulle nie deurgegaan nie.
"Die laaste SMS wat ek gestuur het, was op 31 Desember om 23:45," sê hy.
Nanyalo sê hy het in Desember 'n dubbelkajuitbakkie by Indongo Toyota gekoop.
Hy is die eienaar van MN Refrigeration and Electrical en het die bakkie vir werks- en private gebruik aangeskaf.
"Ek gaan die bakkie wat ek nou gewen het uitsluitlik vir my besigheid gebruik. Ek is so dankbaar vir die Here wat dit moontlik gemaak het en vir wat Indongo Toyota vir die nasie doen," sê hy.